DOI: 10.14457/tu.the.2015.1089
title: ความร่วมมือระหว่างองค์กรภาครัฐและองค์กรพัฒนาเอกชน: กรณีศึกษา การจัดสวัสดิการด้านการศึกษาให้กับบุตรหลานแรงงานต่างชาติในศูนย์คาทอลิกนักบุญยออากิมเพื่อผู้อพยพย้ายถิ่น จังหวัดสมุทรสาคร

description: วิทยานิพนธ์เรื่อง “ความร่วมมือระหว่างองค์กรภาครัฐและองค์กรพัฒนาเอกชน: กรณีศึกษาการจัดสวัสดิการด้านการศึกษาให้กับบุตรหลานแรงงานต่างชาติ ในศูนย์คาทอลิกนักบุญยออากิมเพื่อผู้อพยพย้ายถิ่น จังหวัดสมุทรสาคร” มุ่งศึกษาความร่วมมือระหว่างหน่วยงานภาครัฐและองค์กรพัฒนาเอกชนในการดำเนินการจัดสวัสดิการทางการศึกษาเพื่อเตรียมความพร้อมให้กับบุตรหลานของแรงงานต่างชาติในเขตพื้นที่จังหวัดสมุทรสาคร ในการเข้าสู่การศึกษาในระบบโรงเรียน การวิจัยครั้งนี้ผู้วิจัยใช้วิธีวิทยาการวิจัยเชิงคุณภาพด้วยเทคนิคการเก็บข้อมูลหลัก ได้แก่ บันทึกภาคสนาม การสังเกตแบบมีส่วนร่วม การสัมภาษณ์เชิงลึก และการสัมภาษณ์กลุ่มโดยใช้กรอบแนวคิดทฤษฎีสวัสดิการทางการศึกษาสำหรับเด็กด้อยโอกาส แนวคิดองค์กรการเรียนรู้และการสร้างความร่วมมือระหว่างองค์กรเพื่อการพัฒนาการให้บริการทางสังคม และปรัชญาการศึกษาแนวปฏิรูปนิยม ในการวิเคราะห์ตีความ และอภิปรายผลผลการศึกษา พบว่า ความร่วมมือระหว่างศูนย์การศึกษานอกระบบและการศึกษาตามอัธยาศัยและศูนย์คาทอลิกนักบุญยออากิมเพื่อผู้อพยพย้ายถิ่น จังหวัดสมุทรสาคร ในการจัดสวัสดิการทางการศึกษาให้แก่บุตรหลานแรงงานต่างชาตินั้น มีจุดเริ่มต้นมาจากการที่ทั้งสององค์กรพบอุปสรรคและข้อจำกัดในการจัดบริการทางการศึกษาให้แก่กลุ่มเป้าหมายดังกล่าว กล่าวคือ องค์กรภาครัฐมีข้อจำกัดในการเข้าถึงกลุ่มเป้าหมายนักเรียนแรงงานต่างชาติ และองค์กรพัฒนาเอกชนไม่สามารถออกวุฒิบัตรเพื่อรับรองการศึกษาให้กับนักเรียนได้ ความร่วมมือที่เกิดขึ้นจึงช่วยให้ทั้งสององค์กรสามารถจัดการกับอุปสรรคและข้อจำกัดดังกล่าวได้อย่างเป็นรูปธรรม จนกลายมาเป็นนวัตกรรมในการจัดสวัสดิการทางการศึกษา ส่งผลให้สามารถสนับสนุนให้บุตรหลานแรงงานต่างชาติเข้าถึงโอกาสทางการศึกษาอย่างทั่วถึงมากขึ้น ความร่วมมือระหว่างสององค์กรที่เกิดขึ้นที่ศูนย์คาทอลิกนักบุญยออากิมเพื่อผู้อพยพย้ายถิ่นมีหลายรูปแบบนับตั้งแต่ การพัฒนาหลักสูตรการศึกษานอกระบบและการศึกษาตามอัธยาศัย ระดับชั้นประถมศึกษา การศึกษาแบบพหุภาษา ได้แก่ ภาษาพม่า ภาษาไทย และภาษาอังกฤษ นอกจากนั้นยังพบความร่วมมือในการจัดบริการทางสังคมเพื่อส่งเสริมคุณภาพชีวิตของบุตรหลานแรงงานต่างชาติอีกด้วย ที่สำคัญคือ การปฏิสัมพันธ์ระหว่างบุคลากรทั้งสององค์กรทำให้เกิดการแลกเปลี่ยนความรู้และศักยภาพในการปฏิบัติงาน อันเป็นคุณสมบัติข้อหนึ่งขององค์กรเรียนรู้ (Learning Organization) ในการตอบคำถามเรื่องเงื่อนไข ปัจจัยเชิงนโยบายที่เกี่ยวข้องกับการจัดสวัสดิการทางการศึกษาให้กับบุตรหลานแรงงานต่างชาตินั้นพบว่า สาระของกรอบข้อตกลงระหว่างระดับโลก ระดับภูมิภาค และระดับประเทศ มีความสอดคล้องและเอื้ออำนวยต่อการจัดสวัสดิการทางการศึกษา ที่ดำเนินการโดยหน่วยงานภาครัฐและองค์กรพัฒนาเอกชน โดยมีมติคณะรัฐมนตี 5 กรกฎาคม พ.ศ.2548 และพระราชบัญญัติการศึกษาแห่งชาติ พ.ศ.2542 เป็นเครื่องมือสำคัญในการขับเคลื่อนการให้เกิดความเป็นธรรมต่อเด็กต่างชาติที่ย้ายถิ่นมาอยู่ในประเทศไทย เนื่องจากการเข้ามาทำงานของแรงงานต่างชาติในประเทศไทย ให้ได้รับโอกาสในการพัฒนาตนเองอย่างต่อเนื่องตามอนุสัญญาว่าด้วยสิทธิเด็กข้อเสนอแนะต่อองค์กรทั้งสองมี 3 ประการ ได้แก่ 1) การสื่อสารและการวางแผนร่วมกันในการพัฒนาความร่วมมือที่ดำเนินอยู่ให้เกิดความก้าวหน้า โดยเฉพาะอย่างยิ่งในประเด็นมาตรฐานหลักสูตรและการประเมินผลการเรียนของเด็ก เนื่องจากเกณฑ์ในการประเมินผลการเรียนยังไม่เหมาะสมต่อนักเรียนที่เป็นกลุ่มบุตรหลานแรงงานต่างชาติ 2) ส่งเสริมให้เกิดความร่วมมือในการพัฒนาบุคลากรครูร่วมกัน เพื่อช่วยให้นวัตกรรมด้านความร่วมมือดังกล่าวเกิดประโยชน์ ทั้งกับผู้เรียนและผู้สอน 3) การพัฒนาบุคลากรด้านพหุภาษา เพื่อลดปัญหาการสื่อสารระหว่างผู้เรียนกับผู้สอนนัยยะสำคัญต่อการวิจัยในอนาคตผลจากการวิจัยในครั้งนี้ชี้ให้เห็นว่า การพัฒนาบุตรหลานแรงงานต่างชาติให้ได้รับการศึกษาอย่างต่อเนื่องสู่การเข้าเรียนในโรงเรียนในระบบมีความสำคัญ หากแต่ยังเป็นประเด็นที่มีการศึกษาวิจัยน้อย ดังนั้นจึงมีความจำเป็นที่ต้องศึกษาต่อเนื่อง โดยเฉพาะอย่างยิ่งในประเด็นการจัดสวัสดิการทางการศึกษาเพื่อเตรียมความพร้อมให้แก่บุตรหลานแรงงานต่างชาติเพื่อให้สามารถเข้าสู่การศึกษาในระบบได้อย่างทั่วถึงมากขึ้น